În portul din Auckland, Noua Zeelandă, sportivul Constantin Popovici și-a îndeplinit, în sfârșit, visul: este noul campion mondial din Seria Mondială Red Bull Cliff Diving 2023 și primul român care obține acestă victorie. Ridică în aer trofeul King Kahekili și strigătul lui de bucurie cuprinde toate emoțiile prin care a trecut să ajungă acolo. Pentru că, de fapt, reușita lui a venit cu multe sacrificii: ani de zile de disciplină, autoanaliză și, uneori, accidentări pe ultima sută de metri înaintea unei competiții. Așa s-a întâmplat și la Auckland. Să câștigi nu este simplu!
"În ziua în care plecam spre Auckland, la un antrenament pe care l-am făcut dimineață, piciorul mi s-a dus în spate la impactul cu apa, impact care este undeva la 90km/h. Această neatenție m-a costat. Așa că finala din Seria Mondială Red Bull Cliff Diving am dus-o accidentat", povestește Constantin. L-au ajutat să treacă prin acest moment dorința de a da mereu totul și susținerea fizioterapeutului Ludovico Culotta, pe care sportivul l-a avut alături și-n Auckland, și la Campionatul Mondial de Natație din Doha.
O accidentare înainte de o competiție înseamnă că nu mai ai mult timp la dispoziție să te antrenezi. Recuperarea devine prioritară, iar asta presupune, uneori, să stai pe loc. Lipsa de antrenamente face ca-n ziua unui concurs să te concentrezi la maximum și să te bazezi pe experiență ca totul să se încheie cu bine. Asta a făcut și Constantin la Auckland: a sărit de la o înălțime de 27 de metri după o pauză de 10 zile, cât trecuse de la ultima sa accidentare.
"Trebuie să fii foarte puternic mental. În sportul de performanță sunt și bune, și rele. Iar oamenii nu înțeleg mereu cum stau lucrurile. Știi, ei te văd doar pe locul întâi. Când nu mai ești acolo, nu mai exiști", explică sportivul. În Seria Mondială Red Bull Cliff Diving 2023, el a avut săriturile cele mai puternice, cu grade de dificultate de 5.9 și 6.0.
Cum reușește un sportiv să aibă un psihic de fier? Pentru fiecare, răspunsul este diferit. Unii apelează la psihologi sportivi sau psihoterapeuți, alții aleg să facă munca asta pe cont propriu. La fel face și Constantin. "Citesc cărți, mă documentez din resurse online și folosesc platforme cu tot felul de exerciții care mă ajută să performez mai bine în sportul meu și din punct de vedere psihic. Lucrez singur la mine", explică el.
Un aspect care l-a ajutat să fie mai bun este înțelegerea ritmului circadian, adică ciclul biologic de aproximativ 24 de ore care reglează o serie de procese fiziologice și comportamentale. El reglează diversele funcții ale organismului, printre care și somnul, unul dintre cele mai importante aspecte din viața unui sportiv de performanță. Constantin spune: "Adaptându-mă acestui ritm circadian, am înțeles mai bine când este optim să mă antrenez sau cum pot să am un somn de o mai bună calitate. Somnul este fundația pentru ca toate celelalte sisteme să funcționeze așa cum trebuie".
Constantin nu renunță ușor. După încheierea Seriei Mondiale Red Bull Cliff Diving, el a plecat la Campionatul Mondial de Natație de la Doha. În timpul unui antrenament, a avut parte de o nouă ruptură musculară, care l-a ținut din nou pe bară. Timp de o săptămână nu s-a mai putut antrena. "În ziua concursului, aș fi putut să am o șansă să sar bine. Dar din păcate, oboseala și-a spus cuvântul. A fost unul dintre cele mai slabe concursuri ale mele", povestește Constantin, care a luat startul în proba de sărituri în apă la platforma de 10 metri și a încheiat pe locul 40. El spera să se califice la Jocurile Olimpice de la Paris.
"Am fost supărat și dezamăgit, pentru că Jocurile Olimpice vor fi din nou peste alți patru ani, iar asta este o perioadă lungă pentru un sportiv. Am muncit trei ani pentru acest moment, din 2021 până în 2024, și, de aceea, în ciuda accidentării, nu puteam să ratez șansa asta. Am încercat până în ultimul moment, până la ultima săritură. Acum mă pun ușor-ușor pe picioare și merg mai departe. Asta este viața", explică sportivul, care-n proba de sărituri în apă la platforma de 27 de metri a încheiat pe locul opt în clasamentul general. Această probă nu face încă parte din Jocurile Olimpice.
Acum, Constantin este înapoi la Bacău, orașul unde trăiește și se antrenează. În aprilie urmează Campionatul Național de sărituri în apă, care va avea loc la Otopeni. Apoi va pleca din nou în afara țării să se pregătească pentru debutul Seriei Mondiale Red Bull Cliff Diving 2024 și pentru Cupa Mondială de sărituri în apă de la mare înălțime din Brazilia.
"Îmi doresc să rămân sănătos și să nu mai am parte de ghinioane, ca până acum", spune Constantin Popovici, campion en-titre după ce în 2022 a câștigat aurul la Campionatul European de natație de la Roma, iar în 2023 la Campionatul Mondial de natație de la Fukuoka, în proba de sărituri în apă de la mare înălțime (27 de metri).
La începutul acestui an, Constantin a fost desemnat de Federația Internațională de Natație cel mai bun sportiv al anului 2023 la sărituri de la mare înălţime.